Viedeň 13. augusta (TASR) - Otec vyše osem rokov unesenej Rakúšanky Natasche Kampuschovej sa necíti byť pijanom. Ludwig Koch má výhrady k niektorým pasážam v novej knihe svojej exmanželky a Nataschinej matky Brigitty Sirny-Kampuschovej. Rozvedený otec zvažuje žalobu.
Kniha Verzweifelte Jahre (Zúfalé roky) sa dostala na trh iba minulý týždeň a predáva sa celkom dobre, hoci nevedno, či sa stane bestsellerom. Otec obete sa však dielu svojsky postaral o novú publicitu - má pocit, že jeho práva boli poškodené.
Podľa jeho názoru ho v knihe vykreslili ako chlapa, čo si rád "uhol" a nebol dobrým otcom. Jeho mediálny poradca potvrdil, že zvažujú žalobu. Informovalo o tom dnešné vydanie denníka Österreich. Rozvedený otec vraj nenechá len tak to, čo je namierené proti jeho osobe.